Tien vas oor ‘gesteelde’ koperkabelsFoto: SAPD Tien verdagtes is in Klerksdorp in Noordwes in hegtenis geneem nadat beweerde gesteelde koperkabels ter waarde van R250 000 in hul besit gevind is. Brig. Sabata Mokgwabone, woordvoerder van die polisie, het gesê die polisie het in die week ŉ wenk ontvang van vermoedelik onwettige aktiwiteite in die nywerheidsgebied in die dorp. Hulle het op die perseel in Mahogany-laan toegeslaan en tien mans aangetref wat koperkabels op ŉ bakkie laai. “Die perseel is deursoek en nog koperkabels is in twee ander voertuie gevind. Die verdagtes kon nie rekenskap gee waar die koperkabels vandaan kom nie. Die kabels waarop daar beslag gelê is, is ongeveer R250 000 werd,” het Mokgwabone gesê. Daar is ook op die drie voertuie beslag gelê. Die tien verdagtes, waarvan vier Lesotho-burgers is, is op die plek in hegtenis geneem. Hulle sal Maandag in die Klerksdorp-landdroshof op aanklag van die besit van gesteelde goedere verskyn.